Mósɛs a ngádzó ai Zambá naa: ‘Makə fɔ́ɔ́ yén mvôg Ísraɛ̂l, mə́ kad bɔ́ nâ: ‘Zambá běsōá ā lóm mā ábə̄ mínā. “Ngə́ bákə mə sílī naa: ‘A nə dzwé yá ? Eyɔ̌ŋ tē mə kǎd bɔ̄ yá ?’ 14Zambá nyé ai Mósɛs nâ: “Mə nə zá mə̄ nə́”. Nyé nâ: ‘wayi kad mvôg Ísraɛ̂l nâ: “Mə Nə nye ǎ lóm mā.” 15Ńdɔ Zambá ā bad dzó ai Mósɛs nâ: wayi kad mvôg Ísraɛ̂l nâ: “Ǹtondôbə, Zambá běsōá, Zambâ Ábrahám, Zambâ Yákɔb ǎ lóm mā ábə̄ mínā: ǹnomó dzwé wama nyɔ́lɔ̄, dzwé dámā dílī ású ngongǒ bod ésə”. 16Kələ́ tógan bənyiá bodo mvíe, ó kad bó naa: “Ǹtondôbə, Zambá běsōá ā yénán ai ma, Zambâ Ábrahám, Zambâ Ízag, Zambâ Yákɔb ; ǹdɔ a dzó ai ma nâ: “Ma ndzí kīg mína vaa mís á nyɔ́l, mayén é mam mə́sə mátóban ai mínā Égîptɛn. 17Ńdɔ̄ á mādzó nâ, mayi mína vaa étíbílí yā Égîptɛn, mə́ kə ai mínā á ńnam Kanǎŋ, ńnam mənyáŋ ai wé byákwí á sí. 18Bâyi wóg ńkɔ̄bɔ̄ wóe, eyɔ́ŋ te wǎyi nɔ̌ŋ bənyia bodǒ yā Ísraɛ̂l, mǐ kə́ yén ńkúkúmá Égîptɛn, mǐ kād nyē nâ, Ǹtondôbə, Zambá mvôg Hébrēa ǎ yéné bíā, ńdɔ byǎyi nâ ngə́ byākə á ńkōd ńnam, bǐ wūlu á tâŋ məlú mə́lɛ́, bǐ kə kwí é hóm byāyi və́ Ńtondôbə Zambá wāān mə́túnuŋa, 19mayəm fɔ́ɔ́ naa Ǹkúkúmá ā yǐ kīg mína dzógě naa mǐ kə, sə nâ bə́ nɔ̄d nyē á ngul. 20Ńdɔ̄ hḿ māyi sám wɔ́ wam, mə́ lə́de Egîptɛn bíyə̄ŋ bí mam bísə̄ bí ngákə, eyɔ̌ŋ te ǎ yī mína dzoge. 21Mayi bɔ̌ naa é bod bá bə́ yen maa á mís mə́ Égîptɛn, ńdɔ̄ ábōg myāyi kə, myǎyǐ kig kódō mɔ́mɔ̄, 22miníngá ásə a yi sílī mīníngá yǎ ngɔ́dɔ́ dzīē ai ényɔ̄ yǎ á tɔá ai nyé á ndá byə́m bí mvɔ́d ai biwɔ́man, bɔ́n bân ai bəngɔn bân bə́ ḿbə̄gə́ byā, mǐ man byá fadi Égîptɛn.”